‘কৃষিতে সমস্যা থাকলেই লাভ’ (৮-৮) এবং ‘চাষিকে পঙ্গু করে ক্রাচের ব্যবস্থা’ (৯-৮) শিরোনামে সুগত মারজিতের প্রবন্ধ দু’টি প্রসঙ্গে দু’চার কথা। সুগত জানিয়েছেন, ‘‘একশো দিনের কাজের ফলে কৃষিতে উৎপাদন ব্যয় ঊর্ধ্বমুখী।’’ গ্রামীণ কর্মসংস্থান প্রকল্প কী ভাবে কৃষিতে উৎপাদন ব্যয় ঊর্ধ্বমুখী করছে তার বিশদ আলোচনা থাকলে ভাল হত। তবে কৃষিতে উৎপাদন ব্যয় বৃদ্ধির আরও কিছু কারণ আছে। স্বাধীনতার পর পঞ্চবার্ষিকী পরিকল্পনার মাধ্যমে কৃষিক্ষেত্রে প্রচুর পরিমাণ অর্থ সরকার বিনিয়োগ করেছিল। এর ফলে কৃষি-উৎপাদন বহু গুণ বৃদ্ধি পায়। কৃষিক্ষেত্রে আয়ও বৃদ্ধি পায়। তবে এই লভ্যাংশের বেশির ভাগ বিত্তশালীদের শ্রীবৃদ্ধিতে ব্যবহৃত হয়। ১৯৯১ সালের পর দেশে উদার অর্থনীতি প্রবর্তিত হওয়ার পর থেকে বীজ, সার, কীটনাশক, কৃষি সরঞ্জাম, বিদ্যুৎ, ডিজ়েলের দাম লাফিয়ে লাফিয়ে বাড়তে থাকে। ফলে কৃষিজ পণ্যের উৎপাদন ব্যয় ঊর্ধ্বমুখী হতে থাকে। এর সঙ্গে সামঞ্জস্য রেখে কৃষকের আয় বৃদ্ধি পায় না। কৃষকের জীবন যে তিমিরে ছিল সেই তিমিরেই থেকে যায়। ২০১৩ সালে ন্যাশনাল স্যাম্পল সার্ভে অর্গানাইজ়েশন-এর হিসাব অনুযায়ী, গ্রামীণ ভারতের পাঁচ সদস্যবিশিষ্ট কৃষক পরিবারের মাসিক আয় ছিল ৫,৩৭০ টাকা। পাশাপাশি সরকার পুঁজিপতিদের শর্ত মেনে কৃষিক্ষেত্রে ব্যয়সঙ্কোচ শুরু করে। ফলে সেচ ব্যবস্থা, ভূমি সংস্কার, গ্রামীণ পরিকাঠামো উন্নয়নের কাজ ব্যাপক ভাবে ধাক্কা খায়। ভারতীয় কৃষিব্যবস্থা, বিপুল সম্ভাবনা থাকা সত্ত্বেও দিন দিন গভীর সঙ্কটে তলিয়ে যায়। ২০০৪ সালে গঠিত স্বামীনাথন কমিটির পর্যবেক্ষণে এই সমস্যার প্রতি অঙ্গুলিনির্দেশ করে প্রতিকারের উপায় বাতলে দেওয়া হয়েছিল। কিন্তু তদানীন্তন কংগ্রেস কিংবা বর্তমান বিজেপি সরকারের মধ্যে এই সুপারিশ কার্যকর করার বিন্দুমাত্র সদিচ্ছা‌ দেখা যায় না। ফলে কৃষিপণ্যের ব্যয় ঊর্ধ্বমুখী হওয়ার পিছনে শুধু ১০০ দিনের কাজ দায়ী— তা সর্বৈব সত্য নয় বোধ হয়।